OBH 2392/1997.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása

Panaszos beadvánnyal fordult az állampolgári jogok országgyűlési biztosához, melyben sérelmezte, hogy a kerületi önkormányzathoz beadott szociális támogatások iránti kérelmeit határidőn belül nem bírálják el, illetve a támogatást megállapító határozat kelte és a kézbesítés között hosszú az eltelt idő.

Megállapított tényállás

Panaszos 1996. szeptember 9-én beiskolázási segély és lakásfenntartási támogatás iránt adott be kérelmet a kerületi önkormányzathoz. Az 1996. október 17-én kelt határozatok - melyekben az önkormányzat megállapította a kért támogatást - 1996. december 13-án érkeztek meg panaszoshoz.   

A beiskolázási segély 1996. december 19-én, a lakásfenntartási támogatás 1997. januárjában - a Díjbeszedő Rt. részére - feladásra került. 1997. február 10-én 1996. november 1-jétől 1997. október 31-ig terjedő időszakra - 1997. március 1-jétől a Díjbeszedő Rt. részére történő átutalással - ismételten lakásfenntartási támogatást megállapító határozat született. 

Panaszos 1996. október 22-én eseti gyógyszertámogatási kérelmet adott be, melyhez - kétszeri felszólítás ellenére - nem csatolta a kért igazolásokat.   

Alkalmazott jogszabályok

1993. évi LIX. törvény az állampolgári jogok országgyűlési biztosáról

"18. § (3) Az országgyűlési biztos az általa vizsgált ügy intézőjét vagy az eljárást folytató szerv bármely munkatársát meghallgathatja, továbbá az érintett szerv vezetőjét vagy felügyeleti szervének vezetőjét, valamint az annak lefolytatására a jogszabály által egyébként feljogosított szerv vezetőjét vizsgálat lefolytatására kérheti fel."

1990. évi LXV. törvény a helyi önkormányzatokról

"98. § (2) A közigazgatási hivatal vezetője a fővárosban és a megyében
a) ellátja a helyi önkormányzatok, a helyi kisebbségi, valamint a kisebbségi települési önkormányzatok törvényességi ellenőrzését, a mérlegeléssel hozott önkormányzati döntésnek kizárólag a jogszerűségét vizsgálhatja;
...
(3) A közigazgatási hivatal vezetője törvényességi ellenőrzési jogkörében vizsgálja, hogy a helyi önkormányzat, a helyi kisebbségi, valamint kisebbségi települési önkormányzat
a) szervezete, működése, döntéshozatali eljárása,
b) döntései (rendelete, határozata),
c) bizottsága, részönkormányzata, polgármestere, főpolgármestere, megyei közgyűlés elnöke által hozott önkormányzati határozat megfelel-e a jogszabályoknak."

"99. § (1) A közigazgatási hivatal vezetője a törvényességi ellenőrzés körében – határidő tűzésével – felhívja az érintettet a törvénysértés megszüntetésére. Az érintett a felhívásban foglaltakat köteles megvizsgálni és a megadott határidőn belül az annak alapján tett intézkedésről vagy egyet nem értéséről a közigazgatási hivatal vezetőjét tájékoztatni."

Érintett alkotmányos jogok

Alkotmány 2. § (1) 
"A Magyar Köztársaság független, demokratikus jogállam."

Alkotmány 70/E. § 
"(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai

Az Alkotmánybíróság 28/1992. (IV. 30.) számú határozata szerint: "Az Alkotmány 2. § (1) bekezdése értelmében "A Magyar Köztársaság független, demokratikus jogállam". Az Alkotmánybíróság már több határozatában rámutatott, hogy a jogbiztonság kiemelkedően fontos jogállami érték, s ebből eredően meghatározott kötelezettségek hárulnak mind a jogalkotó, mind a jogalkalmazó szervekre."

Az Alkotmánybíróság egyik határozata (9/1992. AB hat.) szerint: "A jogállam nélkülözhetetlen eleme a jogbiztonság. A jogbiztonság az állam – s elsősorban a jogalkotó – kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára. Vagyis a jogbiztonság nem csupán az egyes normák egyértelműségét követeli meg, de az egyes jogintézmények működésének kiszámíthatóságát is."

Alapvető elvárás tehát a jogalkalmazókkal szemben, hogy eljárásuk a címzett számára átlátható, kiszámítható legyen.
A vizsgálat lefolytatására felkértem Budapest Főváros Közigazgatási Hivatalát. 

A Közigazgatási Hivatal vizsgálata során az érintett önkormányzat elismerte az ügyintézés késedelmességét. A gyógyszertámogatási kérelem elintézésével kapcsolatban a vizsgálat megállapította, hogy a beérkezett igazolások alapján is el lehetett volna bírálni a kérelmet, ezért 1997. augusztus 4-én támogatást megállapító határozat született. Az érintett önkormányzat jegyzője ígéretet tett az időben el nem bírált kérelmek soron kívüli feldolgozására.

Személyi felelősségrevonást a Közigazgatási Hivatal nem kezdeményezett, mivel az ügyben érintett előadó munkaviszonya időközben megszűnt. Többszöri szóbeli figyelmeztetés után sem tudta munkáját határidőben, az ügyfelek megelégedésére végezni.

Arra tekintettel, hogy Budapest Főváros Közigazgatási Hivatala saját hatáskörében eljárva orvosolta a sérelmet, ajánlással nem élek, de felhívom az érintett önkormányzat figyelmét, hogy a jövőbeni, hasonló jellegű panaszok elkerülése érdekében tartsa be az Államigazgatási eljárás általános szabályairól szóló törvény rendelkezéseit. 

Budapest, 1997. november 21.

Gönczöl Katalin